[pic] | COMISIA EUROPEANĂ |

Bruxelles, 8.12.2010

COM(2010) 726 final

2010/0363 (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind integritatea și transparența pieței energiei

{SEC(2010) 1510 final}{SEC(2010) 1511 final}

EXPUNERE DE MOTIVE

1. CONTEXTUL PROPUNERII

Un rezultat pozitiv al celor zece ani de liberalizare a pieței energiei electrice și a gazelor a fost dezvoltarea burselor de energie și a contractelor extrabursiere standardizate care atrag o mare diversitate de actori, inclusiv producători și furnizori, mari consumatori de energie, traderi de energie prin excelență, instituții financiare și alți factori comerciali.

Piețele europene competitive și integrate ale energiei sprijină inovarea și eficiența. Existența unor piețe angro active și lichide a gazelor și energiei electrice oferă întreprinderilor garanția că vor putea reacționa cu flexibilitate la schimbarea condițiilor de piață – sprijinind investițiile într-o producție și infrastructură noi, necesare în cadrul procesului de transformare a aprovizionării cu energie a Europei. Prețurile de pe piețele angro determină totodată costurile energiei suportate de gospodării și întreprinderi.

Prin urmare, cetățenii, întreprinderile și autoritățile trebuie să aibă încredere în integritatea acestor piețe angro de energie. Dacă nu este tratat în mod eficient, riscul unei practici comerciale incorecte subminează încrederea publică, împiedică investițiile, crește volatilitatea prețurilor energiei și poate determina majorarea prețurilor energiei în general.

În decembrie 2007, Comisia a solicitat o recomandare din partea Comitetului autorităților europene de reglementare a piețelor valorilor mobiliare (CESR) și a Grupului autorităților europene de reglementare în sectorul energiei electrice și al gazului (ERGEG) în privința aspectelor legate de transparența pieței angro de energie și de abuzul de piață. Acestea au răspuns Comisiei că ar trebui să aibă în vedere elaborarea și evaluarea unor propuneri pentru un cadru adaptat, de bază pentru abuzul de piață în legislația din domeniul energiei pentru toate produsele din sectorul energiei electrice și al gazelor care nu fac obiectul Directivei privind abuzul de piață[1]. Această recomandare a rezultat din constatările celor două organisme, conform cărora sistemul actual a creat decalaje în ceea ce privește normele aplicabile și nivelul de transparență.

2. CONSULTAREA PăRțILOR INTERESATE

În mai 2009, Direcția Generală Energie (pe atunci DG TREN) a organizat un atelier pentru a culege opiniile părților interesate și pentru a discuta modalitatea optimă de creare a unui sistem de monitorizare în vederea asigurării integrității pieței și a transparenței pe piețele energiei. În octombrie 2009 a fost organizat un al doilea atelier, cu participarea a numeroși reprezentanți ai sectorului, unde s-au prezentat principalele elemente constitutive ale unui regim de integritate a pieței pentru acest sector.

Direcția Generală Energie a prezentat un proiect de document de discuție[2] la Forumul european de reglementare a energiei electrice din decembrie 2009 (Forumul de la Florența) și, în ianuarie 2010, la Forumul european de reglementare a gazelor (Forumul de la Madrid). Părțile interesate au fost invitate să își prezinte propunerile și opiniile cu privire la opțiunile de politică prezentate până în februarie 2010. Între 31 mai 2010 și 23 iulie 2010, a fost organizată o vastă consultare publică.

Toate informațiile referitoare la procesul de consultare, documentele și prezentările utilizate în cadrul întâlnirilor părților interesate sunt disponibile pe site-ul web al DG ENER[3].

3. EVALUAREA IMPACTULUI

Prezenta propunere este însoțită de o evaluare a impactului care examinează în detaliu opțiunile de asigurare a integrității și transparenței pieței energiei. Raportul de evaluare a impactului este disponibil pe site-ul web al Comisiei[4].

4. ELEMENTELE JURIDICE ALE PROPUNERILOR

4.1. Temeiul juridic

Propunerea se întemeiază pe articolul 194 alineatul (2) din TFUE. Acest articol stipulează că, în contextul instituirii și al funcționării pieței interne, politica Uniunii în domeniul energiei urmărește, între altele, să asigure funcționarea pieței energiei și, prin urmare, reprezintă cel mai potrivit temei juridic pentru un regulament în acest domeniu.

Un regulament este cel mai adecvat instrument juridic pentru a stabili norme coerente aplicabile piețelor transfrontaliere ale energiei, alături de o monitorizare la nivel european și de o aplicare coordonată în toate statele membre.

4.2. Subsidiaritate și proporționalitate

4.2.1. Principiul subsidiarității

Principiul subsidiarității, prevăzut la articolul 3 alineatul (3) din Tratatul privind Uniunea Europeană, se aplică în măsura în care propunerea nu ține de competența exclusivă a Uniunii.

Piețele angro de energie sunt cruciale pentru bunăstarea cetățenilor Europei și pentru competitivitatea întreprinderilor europene, dar și pentru succesul politicii UE în domeniul energiei. După cum au și precizat în recomandarea adresată Comisiei, autoritățile de reglementare din domeniile financiar și energetic nu pot soluționa în mod eficient preocupările legate de abuzul de piață din cauza lipsei de informații combinate cu o reglementare insuficientă.

Piețele energiei din UE depășesc tot mai mult frontierele naționale din punctul de vedere al locului în care au loc operațiunile comerciale și al celui în care energia este produsă și consumată. Drept rezultat, prețurile sunt stabilite în funcție de cererea și oferta din mai multe țări[5]. Această tendință va fi susținută de cuplarea piețelor între bursele de energie din întreaga UE[6], planificată să aibă loc până în 2015, precum și de trecerea la tranzacțiile prin intermediul platformelor în domeniul gazelor și de tarifarea la intrare/ieșire a transportului de gaze.

În plus, piețele angro de energie includ burse organizate și operațiuni extrabursiere negociate. Tranzacțiile extrabursiere în special se realizează frecvent în afara granițelor țării la care se raportează. Operațiunile de acest tip influențează și tranzacțiile de pe bursele de energie. Este evident că abuzurile de piață care apar pe o piață specifică nu se vor limita la un singur stat membru, ci vor avea, în mod inevitabil, consecințe în toată Uniunea Europeană, la fel cum un comportament anticoncurențial pe piețele energiei ar putea avea efecte asupra tranzacțiilor dintre statele membre și poate afecta clienții de pe întreaga piață internă[7].

Prin urmare, sunt necesare norme coerente la nivelul întregii piețe interne și un mecanism care să permită autorităților să acceseze informațiile din toată Uniunea pentru a înțelege în profunzime evoluția pieței.

La nivel național, există proiecte de implementare a unei monitorizări a piețelor energiei[8]. Având în vedere organizarea piețelor energiei, statelor membre le va fi dificil să consulte individual cantitatea de date necesară pentru a se garanta că abuzul de piață este efectiv detectat și descurajat. Dacă nu se acționează la nivelul UE, aceste inițiative s-ar putea propaga și ar putea apărea riscul de a expune participanții la piață la sisteme contradictorii și necoordonate.

Din cauza caracterului transnațional al problemei, este clar că acțiunea la nivelul UE joacă un rol esențial în ceea ce privește asigurarea integrității piețelor europene de energie. Coordonarea la scară europeană poate oferi garanția că avantajele pieței interne de energie nu se pierd ca urmare a unui comportament pe piață care subminează încrederea cetățenilor și a întreprinderilor în procesul de formare a prețurilor, atunci când respectivul comportament apare într-un alt stat membru decât cel în care i se resimt efectele.

Regulamentul va crea un cadru care definește norme coerente, adaptate specificului piețelor energiei și concepute în vederea detectării și descurajării abuzului de piață. Acesta prevede ca Agenția pentru Cooperarea Autorităților de Reglementare din Domeniul Energiei (denumită în continuare „agenția”)[9] să lucreze îndeaproape cu autoritățile naționale de reglementare înființate în temeiul Directivei 2009/72/CE și al Directivei 2009/73/CE și cu alte autorități de resort în vederea monitorizării piețelor energiei electrice și gazelor și a garantării unor măsuri de executare eficace și coordonate.

Autoritățile statelor membre sunt nu numai direct interesate de rezultatele de pe piețele lor, ci și înțeleg în profunzime evoluția acestor rezultate ale piețelor aflate sub jurisdicția lor. Respectarea principiului subsidiarității va fi așadar indispensabilă pentru a garanta eficacitatea acțiunii la nivelul UE. Prezentul regulament va permite o monitorizare mai eficientă la nivel național, oferind autorităților naționale acces la date complete, și va garanta totodată că agenția va veni cu o perspectivă de ansamblu adecvată asupra piețelor europene ale energiei electrice și gazelor, precum și cu cunoștințele necesare în ceea ce privește funcționarea piețelor și a sistemelor europene de energie electrică și gaze.

4.2.2. Principiul proporționalității

În conformitate cu principiul proporționalității, prevăzut la articolul 3 alineatul (4) din Tratatul privind Uniunea Europeană, prezenta propunere nu depășește ceea ce este necesar, în speță în privința impactului său asupra celor care tranzacționează produse energetice angro, pentru atingerea obiectivului urmărit, și anume garantarea funcționării pieței interne a energiei prin asigurarea integrității și transparenței piețelor angro de energie.

4.3. Explicație detaliată

4.3.1. Norme clare și coerente

Regulamentul prevede norme care interzic în mod expres abuzul de piață pe piețele angro de energie electrică și produse conexe și pe piețele angro de gaze naturale și produse conexe. Aceste norme cuprind interdicții clare cu privire la tranzacțiile pe baza informațiilor privilegiate și la manipularea pieței. Normele sunt formulate în așa fel încât asigură coerența cu Directiva privind abuzul de piață și nu se aplică instrumentelor financiare care fac deja obiectul acestei directive.

Drept urmare, se vor umple golurile identificate de CESR și ERGEG, abuzul de piață fiind interzis în mod expres pe piețele angro de energie.

4.3.2. Norme adaptabile și compatibile

Regulamentul permite precizarea acestor norme în actele delegate ale Comisiei. Răspunsurile primite de la reprezentanții sectorului în cadrul consultării publice sunt în favoarea acestei abordări, care permite să se țină seama de particularitățile piețelor energiei, supuse schimbărilor. Merită să se menționeze aici că adoptarea codurilor de rețea în temeiul celui de-al treilea pachet privind liberalizarea sectorului energetic va aduce multe schimbări modului în care funcționează piețele transfrontaliere. Această abordare va permite autorităților de reglementare din domeniul financiar să țină seama de astfel de reglementări detaliate în cadrul aplicării Directivei privind abuzul de piață (Directiva MAD) la instrumentele financiare din domeniul energiei.

4.3.3. Măsuri pentru o detectare și o descurajare eficiente

Monitorizarea pieței

Pentru detectarea abuzului de piață, este necesar un observator al pieței care să funcționeze eficient și care să aibă acces în timp util la date de tranzacționare complete. Monitorizarea pieței la nivelul UE poate avea perspectiva globală necesară pentru monitorizarea piețelor energiei. Agenția pentru Cooperarea Autorităților de Reglementare din Domeniul Energiei (denumită în continuare „agenția”) dispune de cunoștințele necesare în privința piețelor energiei și de relațiile instituționale cu autoritățile naționale de reglementare în domeniul energiei pentru a juca acest rol.

Regulamentul prevede ca agenția să strângă, să analizeze și să difuzeze datele de pe piețele angro de energie. Autoritățile statelor membre, inclusiv autoritățile naționale de reglementare, autoritățile de reglementare din domeniul financiar și autoritățile din domeniul concurenței sunt direct interesate de rezultatele de pe piețe și oferă o înțelegere vitală a piețelor aflate sub jurisdicția lor. Prin urmare, cooperarea dintre agenție și autoritățile naționale este fundamentală pentru monitorizarea prevăzută

Raportarea datelor

Regulamentul impune participanților la piață să furnizeze agenției o evidență a tranzacțiilor lor cu produse energetice angro. Forma, conținutul și termenul pentru informațiile care trebuie prezentate vor fi prevăzute în actele delegate ale Comisiei. Acestea se vor stabili pe baza proiectului de orientări elaborat de agenție. Orientările menționate vor prevedea mai multe canale pentru comunicarea datelor, ceea ce va reduce la minimum sarcina suportată de participanții la piață și va evita dublarea obligațiilor de raportare care revin entităților vizate de Directiva privind abuzul de piață.

Anchetă și execuție

Monitorizarea pieței va fi însoțită de anchete eficiente atunci când se suspectează un abuz de piață, care, acolo unde se dovedește necesar, vor avea ca rezultat sancțiuni adecvate. Regulamentul oferă autorităților naționale rolul principal în această privință, impunând statelor membre să le acorde acestora competențele necesare pentru a investiga presupusele abuzuri de piață și să stabilească norme corespunzătoare cu privire la sancțiunile aplicabile în cazul încălcării regulamentului.

Regulamentul recunoaște în egală măsură că natura transfrontalieră a piețelor energiei conferă cooperării o importanță deosebită. ACER va avea un rol important în această privință. În strânsă cooperare cu autoritățile de reglementare în domeniul energiei și cu autoritățile de supraveghere din domeniul financiar, această agenție va asigura abordarea coerentă a abuzului de piață presupus, avertizând autoritățile naționale de reglementare cu privire la un eventual abuz de piață și facilitând schimbul de informații.

Acest rol de coordonare va fi cu atât mai important în cazul unei anchete care vizează mai multe state membre sau atunci când nu s-a stabilit în mod clar unde a apărut efectiv presupusul abuz de piață. Regulamentul prevede posibilitatea înființării unui grup de anchetă, coordonat de agenție, dar format din reprezentanții autoritățile naționale de reglementare vizate.

5. IMPLICAțIILE BUGETARE

Implicațiile prezentei propuneri sunt prezentate în fișa financiară care o însoțește.

2010/xxxx (COD)

Propunere de

REGULAMENT AL PARLAMENTULUI EUROPEAN ȘI AL CONSILIULUI

privind integritatea și transparența pieței energiei

(Text cu relevanță pentru SEE)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene, în special articolul 194 alineatul (2),

având în vedere propunerea Comisiei[10],

după transmiterea proiectului de act legislativ către parlamentele naționale,

având în vedere avizul Comitetului Economic și Social European[11],

având în vedere avizul Comitetului Regiunilor[12],

hotărând în conformitate cu procedura legislativă ordinară,

întrucât:

(1) Este important să se asigure încrederea consumatorilor în integritatea piețelor energiei electrice și gazelor, precum și interacțiunea echilibrată dintre cerere și ofertă, reflectată de prețurile fixate pe piețele angro de energie.

(2) Recomandarea Comitetului autorităților europene de reglementare a piețelor valorilor mobiliare și a Grupului autorităților europene de reglementare în sectorul energiei electrice și al gazului a confirmat că domeniul de aplicare al legislației în vigoare nu poate aborda în mod corespunzător aspectele legate de integritatea piețelor de energie și gaze, sugerând să se aibă în vedere un cadru legislativ adecvat în sectorul energiei, care să prevină abuzul de piață.

(3) Piețele energiei sunt tot mai interconectate în cadrul Uniunii. Abuzul de piață într-un stat membru influențează prețurile angro ale energiei electrice și gazelor fără a ține seama de frontierele naționale. Prin urmare, preocuparea de a garanta integritatea piețelor nu poate fi o chestiune de resortul exclusiv al statelor membre.

(4) Piețele angro de energie includ atât piețele de mărfuri, cât și piețele instrumentelor derivate, formarea prețurilor în cele două sectoare fiind corelată.

(5) Până în prezent, practicile de monitorizare a pieței energiei au fost specifice fiecărui stat membru și fiecărui sector. În funcție de cadrul general al pieței și de situația din domeniul reglementării, acest lucru poate avea ca rezultat tranzacții care intră în mai multe jurisdicții și monitorizarea de către autorități diferite, eventual aflate în state membre diferite. Acestea pot aduce cu sine o lipsă de claritate în ceea ce privește părțile responsabile și chiar și situații în care nu se face nicio monitorizare.

(6) În prezent, comportamentele care subminează integritatea pieței energiei nu sunt interzise în mod expres pe unele dintre cele mai importante piețe ale energiei.

(7) Tranzacțiile cu instrumente derivate și cu mărfuri sunt folosite în combinație pe piețele angro de energie. Prin urmare, este important ca definițiile abuzului de piață, care constă în tranzacții bazate pe informații privilegiate și manipularea pieței, să fie compatibile între piețele instrumentelor derivate și piețele de mărfuri.

(8) Regulamentul (CE) nr. 714/2009 al Parlamentului European și al Consiliului din 13 iulie 2009 privind condițiile de acces la rețea pentru schimburile transfrontaliere de energie[13] și Regulamentul (CE) nr. 715/2009 al Parlamentului European și al Consiliului din 13 iulie 2009 privind condițiile de acces la rețelele pentru transportul gazelor naturale[14] recunosc că accesul egal la informații despre starea fizică și eficiența sistemului este necesar pentru a permite tuturor participanților la piață să evalueze situația globală a cererii și a ofertei și să identifice cauzele variațiilor prețului angro.

(9) Trebuie să se interzică expres utilizarea sau încercarea de utilizare a informațiilor privilegiate pentru tranzacțiile efectuate fie în nume propriu, fie în numele unui terț. Utilizarea informațiilor privilegiate poate consta și în tranzacționarea de produse energetice angro de către persoane care cunosc sau ar trebui să cunoască faptul că informațiile pe care le dețin sunt informații privilegiate.

(10) Manipularea piețelor angro de energie presupune aducerea artificială a prețurilor la un nivel care nu este justificat de disponibilitatea și costurile efective ale capacității de producție, stocare sau transport și nici de cerere.

(11) Este necesar să se specifice definițiile date informațiilor privilegiate și manipulării pieței pentru a se ține seama de particularitățile piețelor angro de energie, care sunt dinamice și în continuă schimbare. Comisia trebuie să dispună de competența de a adopta acte delegate în conformitate cu articolul 290 din tratat în ceea ce privește aceste norme detaliate.

(12) Regulamentul (CE) nr. 713/2009 al Parlamentului European și al Consiliului de instituire a Agenției pentru Cooperarea Autorităților de Reglementare din Domeniul Energiei[15] contribuie la realizarea obiectivelor enunțate la articolul 194 din tratat. Dacă ar fi fost în vigoare în momentul adoptării Regulamentului (CE) nr. 713/2009, acest articol ar fi furnizat temeiul juridic pentru înființarea Agenției pentru Cooperarea Autorităților de Reglementare din Domeniul Energiei (denumită în continuare „agenția”).

(13) Monitorizarea eficientă a pieței este vitală în vederea detectării și descurajării abuzului de piață pe piețele angro de energie. Agenția este cea mai în măsură să realizeze o astfel de monitorizare, deoarece dispune de o perspectivă de ansamblu asupra piețelor energiei electrice și gazelor din UE, precum și de cunoștințele necesare în ceea ce privește funcționarea piețelor și a sistemelor europene de energie electrică și gaze. Autoritățile naționale de reglementare, care înțeleg în profunzime tendințele de pe piețele energiei din statele membre, trebuie să joace un rol important în asigurarea unei monitorizări eficiente a pieței.

(14) O monitorizare eficientă a pieței presupune accesul periodic la evidențele tranzacțiilor. Din acest motiv, participanților la piață care tranzacționează produse energetice angro trebuie să li se impună să transmită aceste informații agenției.

(15) Pentru a se asigura flexibilitatea necesară în ceea ce privește culegerea informațiilor referitoare la tranzacțiile cu produse energetice angro, Comisia trebuie să dispună de competența de a adopta acte delegate în conformitate cu articolul 290 din tratat, care să stabilească termenul, forma și conținutul informațiilor pe care participanții la piață vor trebui să le prezinte. Obligațiile de raportare nu trebuie să genereze costuri inutile pentru participanții la piață. Prin urmare, persoanele care declară tranzacțiile efectuate către o autoritate competentă în conformitate cu dispozițiile Directivei 2004/39/CE a Parlamentului European și a Consiliului din 21 aprilie 2004 privind piețele instrumentelor financiare[16], precum și către registrele centrale de tranzacții și autoritățile competente în conformitate cu dispozițiile Regulamentului ../.. al Parlamentului European și al Consiliului privind instrumentele financiare derivate extrabursiere, contrapartidele centrale și registrele centrale de tranzacții nu trebuie să facă obiectul unor obligații de raportare suplimentare în temeiul prezentului regulament.

(16) În vederea facilitării monitorizării tuturor aspectelor legate de tranzacționarea de produse energetice angro, agenția trebuie să instituie mecanisme care să ofere acces la informațiile pe care le primește cu privire la tranzacțiile de pe piețele angro de energie altor autorități competente, în speță Autorității europene pentru valori mobiliare și piețe (ESMA) înființată prin Regulamentul (UE) ---/---- de înființare a Autorității europene pentru valori mobiliare și piețe [Regulamentul ESMA – propunerea Comisiei 2009/0144 (COD)], autorităților naționale de reglementare, autorităților financiare competente din statele membre, autorităților naționale din domeniul concurenței și altor autorități competente.

(17) Agenția trebuie să asigure securitatea operațională a datelor pe care le primește, să prevină accesul neautorizat la informațiile pe care le păstrează și să stabilească proceduri prin care să garanteze că datele culese nu sunt utilizate în alte scopuri de către persoanele care au acces autorizat la acestea. Agenția trebuie, de asemenea, să se asigure că autoritățile care au acces la datele deținute de agenție vor putea să mențină un nivel de securitate la fel de ridicat.

(18) În cazul informațiilor care nu sunt sensibile din punct de vedere comercial, agenția trebuie să fie în măsură să pună respectivele informații la dispoziția participanților la piață și a publicului larg. O astfel de transparență poate contribui la creșterea încrederii în piață și la dezvoltarea cunoștințelor despre funcționarea piețelor angro de energie.

(19) Autoritățile naționale de reglementare trebuie să fie responsabile de aplicarea prezentului regulament în statele membre. În acest scop, autoritățile menționate trebuie să dețină competențele de investigare necesare pentru a putea îndeplini cu eficiență această funcție.

(20) Agenția trebuie să se asigure că aplicarea prezentului regulament se realizează în mod coordonat în întreaga Uniune și este coerentă cu aplicarea Directivei 2003/6/CE a Parlamentului European și a Consiliului din 28 ianuarie 2003 privind utilizările abuzive ale informațiilor confidențiale și manipulările pieței (abuzul de piață)[17]. Având în vedere că adeseori impactul abuzului de piață pe piețele angro de energie nu se limitează la un singur stat membru, agenția trebuie să joace un rol important în ceea ce privește asigurarea desfășurării eficiente și consecvente a anchetelor. Pentru a realiza acest lucru, agenția trebuie să poată coordona operațiunile grupurilor de anchetă formate din reprezentanți ai autorităților naționale de reglementare vizate și, dacă este cazul, ai altor autorități.

(21) Autoritățile naționale de reglementare și autoritățile financiare competente trebuie să coopereze pentru a asigura o abordare coordonată a abuzului de piață pe piețele angro de energie, incluzând atât piețele mărfurilor, cât și pe cele ale instrumentelor derivate.

(22) Este important ca obligația de păstrare a secretului profesional să se aplice celor care primesc informații confidențiale în conformitate cu prevederile prezentului regulament.

(23) Este important ca sancțiunile pentru nerespectarea prezentului regulament să fie proporționale și cu efect de descurajare și să reflecte seriozitatea încălcărilor și eventualele beneficii obținute de pe urma tranzacțiilor bazate pe informații privilegiate și a manipulării pieței. Ținând seama de interacțiunile existente între tranzacțiile cu produse derivate pe energie electrică și gaze și tranzacțiile efective cu energie electrică și gaze, sancțiunile pentru nerespectarea prezentului regulament trebuie să fie similare celor adoptate de statele membre la implementarea Directivei 2003/6/CE.

(24) Deoarece obiectivul prezentului regulament, și anume furnizarea unui cadru armonizat în vederea asigurării integrității și transparenței pieței energiei, nu poate fi realizat în mod satisfăcător de către statele membre și poate fi realizat mai bine la nivelul Uniunii, aceasta poate adopta măsuri în conformitate cu principiul subsidiarității, prevăzut la articolul 5 din Tratatul privind Uniunea Europeană. În conformitate cu principiul proporționalității, enunțat în articolul menționat, prezentul regulament nu depășește ceea ce este necesar pentru atingerea acestui obiectiv,

ADOPTĂ PREZENTUL REGULAMENT:

Articolul 1

Obiect, domeniu de aplicare și legătura cu alte acte legislative ale Uniunii

Prezentul regulament stabilește norme care interzic practicile abuzive pe piețele de energie angro și care sunt coerente cu cele aplicabile piețelor financiare. Regulamentul dispune monitorizarea piețelor angro de energie de către agenție.

Prezentul regulament se aplică tranzacțiilor cu produse energetice angro. Dispozițiile articolelor 3 și 4 nu se aplică produselor energetice angro care sunt instrumente financiare și cărora li se aplică dispozițiile articolului 9 din Directiva 2003/6/CE. Prezentul regulament nu aduce atingere dispozițiilor Directivelor 2003/6/CE și 2004/39/CE și nici aplicării dispozițiilor dreptului european în domeniul concurenței în cazul practicilor care fac obiectul prezentului regulament.

Agenția, autoritățile naționale de reglementare și autoritățile financiare competente cooperează pentru a asigura o abordare coordonată a controlului aplicării normelor pertinente în cazul acțiunilor care vizează unul sau mai multe instrumente financiare cărora li se aplică dispozițiile articolului 9 din Directiva 2003/6/CE și care vizează, de asemenea, unul sau mai multe produse energetice cărora li se aplică dispozițiile articolelor 3 și 4.

Articolul 2

Definiții

În sensul prezentului regulament, se aplică următoarele definiții:

1. „informație privilegiată” înseamnă orice informație cu caracter precis care nu a fost făcută publică și care se referă în mod direct sau indirect la unul sau mai multe produse energetice angro și care, în cazul în care ar fi făcută publică, ar putea influența în mod semnificativ prețul unor astfel de produse energetice angro.

În scopul aplicării primului paragraf, informațiile pe care un participant la piață rezonabil ar putea să le folosească pentru a-și fonda decizia de a efectua o tranzacție legată de un produs energetic angro sunt informații care, în cazul în care ar fi făcute publice, ar putea influența în mod semnificativ prețul unor astfel de produse energetice angro. Printre informațiile de acest fel se numără cele referitoare la capacitatea instalațiilor de producție, stocare, consum sau transport de energie electrică sau de gaze, precum și informațiile care trebuie divulgate în conformitate cu dispozițiile juridice sau reglementările de la nivelul UE sau de la nivel național, cu regulile pieței și cu contractele sau practicile de pe piața angro de energie în cauză.

Cu titlu de exemplu, informațiile care trebuie făcute publice în conformitate cu dispozițiile Regulamentului (CE) nr. 714/2009 sau ale Regulamentului (CE) nr. 715/2009, inclusiv orientările și codurile de rețea adoptate în temeiul acestor regulamente, pot constitui informații privilegiate;

2. „manipulare a pieței” înseamnă:

1. intrarea în tranzacții sau emiterea de ordine de tranzacționare cu produse energetice angro:

2. care oferă sau sunt susceptibile de a oferi indicații false sau înșelătoare în ceea ce privește oferta, cererea sau prețul produselor energetice angro; sau

3. care stabilesc sau încearcă să stabilească, prin acțiunea uneia sau mai multor persoane care acționează în mod concertat, prețul unuia sau mai multor produse energetice angro la un nivel anormal sau artificial, exceptând cazul în care persoana care a efectuat tranzacția sau care a emis ordinele consideră că motivele care au determinat-o să procedeze astfel sunt legitime și că respectivele tranzacții sau ordine sunt conforme cu practicile de piață admise pe respectiva piață angro de energie; sau

4. care utilizează sau încearcă să utilizeze proceduri fictive sau orice altă formă de înșelătorie sau artificiu;

5. difuzarea de informații care oferă sau sunt susceptibile de a oferi indicații false sau înșelătoare despre produsele energetice angro, inclusiv răspândirea de zvonuri și difuzarea de informații false sau înșelătoare, în contextul în care persoana care a difuzat informațiile știa sau trebuia să știe că informațiile sunt false sau înșelătoare. În cazul jurnaliștilor în exercițiul profesiei lor, acest tip de difuzare a informațiilor trebuie evaluat ținându-se seama de reglementările care se aplică profesiei lor, cu condiția ca aceste persoane să nu obțină, direct sau indirect, foloase sau beneficii ca urmare a difuzării informațiilor în cauză.

Cu titlu de exemplu, faptul de a lăsa impresia că volumul de gaz, capacitatea de producție de energie electrică sau capacitatea de transport disponibile sunt diferite de capacitatea disponibilă în mod real constituie manipulare a pieței;

3. „tentativă de manipulare a pieței” înseamnă:

6. efectuarea unei tranzacții, emiterea unui ordin de tranzacționare sau efectuarea oricărei alte acțiuni legate de un produs energetic angro cu intenția:

7. de a oferi indicații false sau înșelătoare în ceea ce privește oferta, cererea sau prețul produselor energetice angro;

8. de a stabili prețul unuia sau mai multor produse energetice angro la un nivel anormal sau artificial; sau

9. de a utiliza o procedură fictivă sau orice altă formă de înșelătorie sau artificiu în legătură cu un produs energetic angro;

10. difuzarea, prin intermediul mijloacelor de comunicare în masă, inclusiv prin internet, sau prin orice alt mijloc, cu intenția de a oferi indicații false sau înșelătoare despre produsele energetice angro;

4. „produse energetice angro” înseamnă contractele și instrumentele derivate prezentate în continuare, indiferent de locul sau modul lor de tranzacționare:

11. contractele de furnizare de gaze naturale și energie electrică;

12. instrumentele derivate pe gaze naturale și energie electrică;

13. contractele referitoare la transportul gazelor naturale și al energiei electrice;

14. instrumentele derivate pe transportul gazelor naturale și al energiei electrice.

Contractele de furnizare de gaze naturale sau energie electrică destinate consumatorilor finali nu constituie produse energetice angro;

5. „piață angro de energie” înseamnă orice piață din Uniune pe care se tranzacționează produse energetice angro;

6. „autoritate financiară competentă” înseamnă o autoritate competentă desemnată în conformitate cu procedura prevăzută la articolul 11 din Directiva 2003/6/CE;

7. „autoritate națională de reglementare” înseamnă o autoritate națională de reglementare desemnată în conformitate cu articolul 35 alineatul (1) din Directiva 2009/72/CE a Parlamentului European și a Consiliului[18] sau cu articolul 39 alineatul (1) din Directiva 2009/73/CE a Parlamentului European și a Consiliului[19];

8. „operator de sistem de transport” are sensul enunțat la articolul 2 alineatul (4) din Directiva 2009/72/CE și la articolul 2 alineatul (4) din Directiva 2009/73/CE.

Articolul 3

Interzicerea tranzacțiilor bazate pe informații privilegiate și obligația de a publica aceste informații

(1) Persoanelor care dețin informații privilegiate referitoare la un produs energetic angro li se interzice:

15. să folosească respectivele informații pentru a dobândi, a ceda sau pentru a încerca să dobândească sau să cedeze, pentru sine sau pentru o terță parte, în mod direct sau indirect, produse energetice angro la care se referă informațiile în cauză;

16. să divulge informațiile respective altei persoane, cu excepția situației în care divulgarea are loc în cadrul normal al exercițiului muncii, profesiei sau funcțiilor sale. În acest caz, persoanele respective trebuie să facă publice, integral și efectiv, informațiile în cauză. În cazul divulgării intenționate, informațiile trebuie să fie accesibile tuturor persoanelor în mod simultan. În cazul divulgării neintenționate, informațiile trebuie să fie accesibile tuturor persoanelor cât mai repede cu putință după respectiva divulgare neintenționată. Dispozițiile de la această literă nu se aplică în cazul în care persoana care primește informațiile are obligația de a păstra confidențialitatea, indiferent dacă această obligație se întemeiază pe un act cu putere de lege, act administrativ, dispoziții statutare sau clauze contractuale;

17. să recomande unei alte persoane să dobândească sau să cedeze ori să dobândească sau să cedeze prin mijlocirea altei persoane, pe baza informațiilor privilegiate, produse energetice angro la care se referă respectivele informații.

(2) Interdicția stabilită la alineatul (1) se aplică următoarelor persoane care dețin informații privilegiate referitoare la un produs energetic angro:

18. membrii organului administrativ, de conducere sau de supraveghere al unei întreprinderi;

19. persoanele care dețin participații la capitalul unei întreprinderi;

20. persoanele care au acces la informație prin exercițiul muncii, profesiei sau funcțiilor;

21. persoanele care au dobândit astfel de informații prin activități infracționale;

22. persoanele care cunosc sau ar trebui să cunoască că este vorba despre informații privilegiate.

(3) În cazul în care persoana care deține informațiile privilegiate referitoare la un produs energetic angro este o persoană juridică, interdicțiile prevăzute la alineatul (1) se aplică în egală măsură persoanelor fizice care participă la decizia de a efectua tranzacția pe seama respectivei persoane juridice.

(4) Participanții la piață sunt obligați să facă publice informațiile privilegiate referitoare la o întreprindere sau la instalațiile pe care respectivul participant le deține în proprietate sau le controlează sau ale căror aspecte operaționale intră în atribuțiile participantului, în totalitate sau parțial. Astfel de informații includ informațiile care se referă la capacitatea instalațiilor de producție, stocare, consum sau transport de energie electrică sau de gaze.

Un participant la piață poate amâna, pe propria răspundere, publicarea unor informații privilegiate pentru a nu aduce atingere intereselor sale legitime, cu condiția ca omisiunea în cauză să nu poată induce în eroare publicul și ca participantul la piață să poată asigura confidențialitatea respectivelor informații și să nu ia decizii cu privire la tranzacționarea de produse energetice angro pe baza acestor informații. În această situație participantul la piață trebuie să furnizeze informațiile în cauză agenției și autorităților naționale de reglementare competente ținând seama de dispozițiile articolului 7 alineatul (4).

Primul și al doilea paragraf nu aduc atingere obligațiilor care le revin participanților la piață în temeiul dispozițiilor Directivei 2009/72/CE, Directivei 2009/73/CE, Regulamentului (CE) nr. 714/2009 și ale Regulamentului (CE) nr. 715/2009, inclusiv al orientărilor și codurilor de rețea adoptate în temeiul acestor directive și regulamente, în special în ceea ce privește termenul și metoda de publicare a informațiilor.

(5) Prezentul articol nu se aplică tranzacțiilor încheiate pentru a se achita de o obligație scadentă de dobândire sau cedare a unor produse energetice angro, în cazul în care această obligație decurge dintr-un acord încheiat înainte ca persoana respectivă să dețină informații privilegiate.

Alineatul 1 literele (a) și (c) nu se aplică operatorilor de sisteme de transport la achiziționarea de gaze sau energie electrică în vederea asigurării funcționării sigure și fiabile a sistemului conform obligației care le revine în temeiul articolului 12 literele (d) și (e) din Directiva 2009/72/CE sau al articolului 13 alineatul (1) literele (a) și (c) din Directiva 2009/73/CE.

Articolul 4

Interzicerea manipulării pieței

Se interzice manipularea sau tentativa de manipulare a pieței pe piețele angro de energie.

Articolul 5

Precizarea definițiilor date informațiilor privilegiate și manipulării pieței

(1) Pentru a se ține seama de evoluția viitoare a piețelor angro de energie, Comisia adoptă acte delegate în conformitate cu articolul 15 și sub rezerva condițiilor prevăzute la articolele 16 și 17, care precizează definițiile de la articolul 2 punctele 1-5.

(2) Actele delegate menționate la alineatul (1) țin seama cel puțin de următoarele aspecte:

23. funcționarea specifică a piețelor angro de energie și interacțiunea dintre piețele mărfurilor și piețele instrumentelor derivate;

24. impactul asupra prețurilor de pe piețele angro de energie pe care îl pot avea producția, consumul, utilizarea transportului sau utilizarea capacității de stocare, planificate sau reale;

25. orientările-cadru și codurile de rețea adoptate în conformitate cu dispozițiile Regulamentului (CE) nr. 714/2009 și ale Regulamentului (CE) nr. 715/2009.

Articolul 6

Monitorizarea pieței

(1) Agenția monitorizează activitățile de tranzacționare cu produse energetice angro pentru a detecta și preveni tranzacțiile bazate pe informații privilegiate și manipularea pieței. Agenția culege datele pentru evaluarea și monitorizarea piețelor angro de energie în conformitate cu dispozițiile articolului 7.

(2) Autoritățile naționale de reglementare cooperează cu agenția în cadrul activității de monitorizare a piețelor angro de energie menționată la alineatul (1). În acest scop, autoritățile naționale de reglementare au acces la informațiile pertinente deținute de agenție, pe care aceasta le-a strâns în conformitate cu alineatul (1), sub rezerva dispozițiilor articolului 8 alineatul (2).

(3) Cel puțin o dată pe an, agenția prezintă Comisiei un raport cu privire la activitățile sale desfășurate în temeiul prezentului regulament. Aceste rapoarte aduc în atenția Comisiei deficiențele în ceea ce privește regulile, standardele și procedurile specifice pieței care ar putea favoriza tranzacțiile bazate pe informații privilegiate și manipularea pieței sau ar putea submina piața internă. Rapoartele menționate pot fi prezentate în combinație cu raportul menționat la articolul 11 alineatul (2) din Regulamentul (CE) nr. 713/2009.

Agenția poate formula recomandări cu privire la evidențele tranzacțiilor, inclusiv a ordinelor de tranzacționare, pe care le consideră necesare pentru a monitoriza efectiv și eficient piețele angro de energie. Înainte de a formula astfel de recomandări, agenția se consultă cu părțile interesate în conformitate cu dispozițiile articolului 10 din Regulamentul (CE) nr. 713/2009. În speță, agenția se consultă cu ESMA, cu autoritățile naționale de reglementare și cu autoritățile financiare competente din statele membre.

Articolul 7

Colectarea datelor

(1) Agenției i se pune la dispoziție o evidență a tranzacțiilor, inclusiv a ordinelor de tranzacționare, de pe piețele angro de energie. Comisia adoptă acte delegate, în conformitate cu articolul 15 și sub rezerva condițiilor de la articolele 16 și 17, care stabilesc termenul, forma și conținutul acestor informații și, după caz, definesc praguri pentru raportarea tranzacțiilor și precizează tipurile de contracte pentru care trebuie raportate tranzacțiile.

(2) Actele delegate menționate la alineatul (1) trebuie să garanteze că persoanele menționate la alineatul (3) literele (a), (b) și (c) care au raportat tranzacțiile în conformitate cu Directiva 2004/39/CE[20] sau cu Regulamentul (CE)---/---- al Parlamentului European și al Consiliului privind instrumentele financiare derivate extrabursiere, contrapartidele centrale și registrele centrale de tranzacții [Regulamentul privind infrastructura pieței europene – 2010/0250(COD)] nu fac obiectul unor obligații de raportare suplimentare față de cele prevăzute în actele legislative menționate.

Fără a aduce atingere dispozițiilor de la primul paragraf, actele delegate menționate în respectivul paragraf pot stabili un cadru care să nu aibă caracter obligatoriu pentru a permite piețelor organizate și sistemelor de potrivire a ordinelor sau sistemelor de raportare a tranzacțiilor să furnizeze agenției o evidență a tranzacțiilor cu energie angro.

(3) În scopul alineatului (1), informațiile sunt furnizate de:

26. participantul la piață;

27. o parte terță care acționează în numele participantului la piață;

28. o piață organizată, un sistem de potrivire a ordinelor sau un sistem de raportare a tranzacțiilor;

29. registrele centrale de tranzacții înregistrate sau recunoscute în temeiul Regulamentului (CE)---/---- al Parlamentului European și al Consiliului [Regulamentul privind infrastructura pieței europene – 2010/0250(COD)];

30. o autoritate competentă care a primit respectivele informații în conformitate cu dispozițiile de la articolul 25 alineatul (3) din Directiva 2004/39/CE sau de la articolul 6 alineatul (2) din Regulamentul (CE)---/---- [Regulamentul privind infrastructura pieței europene – 2010/0250(COD)].

(4) Participanții la piață furnizează agenției și autorităților naționale de reglementare informații referitoare la capacitatea instalațiilor de producție, stocare, consum sau transport de energie electrică sau de gaze în scopul monitorizării tranzacțiilor de pe piețele angro de energie.

Comisia adoptă acte delegate în conformitate cu articolul 15 și sub rezerva condițiilor de la articolele 16 și 17, care stabilesc termenul, forma și conținutul informațiilor care trebuie raportate.

Articolul 8

Schimbul de informații dintre agenție și alte organisme

(1) Agenția instituie mecanisme pentru a transmite informațiile pe care le primește în conformitate cu articolul 6 alineatul (1) și articolul 7 autorităților naționale de reglementare, autorităților financiare competente din statele membre, autorităților naționale din domeniul concurenței și altor autorități competente. Agenția oferă acces la mecanismele menționate la alineatul (1) numai organismelor care au instituit sisteme ce îi permit acesteia să îndeplinească cerințele de la articolul 9 alineatul (1).

(2) Registrele centrale de tranzacții înregistrate sau recunoscute în temeiul Regulamentului (CE)---/---- [Regulamentul privind infrastructura pieței europene – 2010/0250(COD)] pun la dispoziția agenției toate informațiile pe care le colectează în privința produselor energetice angro.

Autoritățile financiare competente transmit agenției rapoartele referitoare la tranzacții cu produse energetice angro primite în temeiul articolului 25 alineatul (3) din Directiva 2004/39/CE și al articolului 6 alineatul (2) din Regulamentul (CE)---/---- [Regulamentul privind infrastructura pieței europene – 2010/0250(COD)].

Articolul 9

Protecția datelor și fiabilitatea operațională

(1) Agenția trebuie să asigure confidențialitatea, integritatea și protecția informațiilor primite în temeiul articolului 7. Agenția ia măsuri pentru a preveni orice utilizare abuzivă a informațiilor păstrate în sistemele sale.

Acolo unde este cazul, agenția se va conforma Regulamentului (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date[21].

Agenția identifică sursele de risc operațional și le reduce la minimum prin instituirea unor sisteme, mijloace de control și proceduri adecvate.

(2) Agenția poate decide să facă publice anumite informații pe care le deține, cu condiția ca informațiile sensibile din punct de vedere comercial referitoare la anumiți participanți la piață sau la anumite tranzacții să nu fie divulgate.

Articolul 10

Aplicarea interdicțiilor cu privire la abuzul de piață

(1) Autoritățile naționale de reglementare asigură aplicarea interdicțiilor prevăzute la articolele 3 și 4.

Fiecare stat membru se asigură că autoritățile naționale de reglementare dispun de competențele de investigare necesare pentru exercitarea acestei funcții. Aceste competențe trebuie exercitate în mod proporțional. Competențele menționate pot fi exercitate:

31. direct;

32. în colaborare cu alte autorități sau întreprinderi de pe piață;

33. prin sesizarea autorităților judiciare competente.

(2) Competențele de investigare menționate la alineatul (1) includ dreptul:

34. de a avea acces la orice document util, indiferent de forma sa, și de a primi o copie a acestuia;

35. de a cere informații oricărei persoane, inclusiv celor care intervin succesiv în transmiterea ordinelor sau în efectuarea operațiunilor respective, precum și mandatarilor acestora și, dacă este necesar, dreptul de a cita orice astfel de persoană și de a o audia;

36. de a efectua inspecții la fața locului;

37. de a solicita înregistrările telefonice existente și înregistrările transferurilor de date existente;

38. de a cere încetarea practicilor contrare dispozițiilor prezentului regulament sau actelor sale delegate;

39. de a cere unei curți să înghețe sau să pună sub sechestru active;

40. de a cere interzicerea temporară a activității profesionale.

(3) Orice persoană care efectuează cu titlu profesional tranzacții cu produse energetice angro și care are motive întemeiate să suspecteze că o tranzacție ar putea încălca dispozițiile articolelor 3 sau 4 trebuie să anunțe fără întârziere autoritatea națională de reglementare.

Persoanele care efectuează cu titlu profesional tranzacții cu produse energetice angro trebuie să stabilească și să mențină mecanisme și proceduri eficiente pentru a identifica situațiile de încălcare a dispozițiilor articolelor 3 sau 4.

Articolul 11

Cooperarea la nivelul Uniunii

(1) Agenția trebuie să se asigure că autoritățile naționale de reglementare își îndeplinesc în mod coordonat sarcinile care le revin în temeiul prezentului regulament.

Autoritățile naționale de reglementare cooperează cu agenția și unele cu altele în scopul îndeplinirii sarcinilor care le revin în temeiul prezentului regulament.

(2) Autoritățile naționale de reglementare informează agenția cât mai exact cu putință atunci când au motive întemeiate să suspecteze că se săvârșesc sau s-au săvârșit acte contrare dispozițiilor prezentului regulament fie în statul lor membru, fie în altul.

În cazul în care suspectează săvârșirea unor acte care influențează piețele angro de energie sau prețurile produselor energetice angro din respectivul stat membru, o autoritate națională de reglementare poate solicita agenției să ia măsuri în conformitate cu alineatul (4).

(3) Pentru a asigura o abordare coordonată a abuzului de piață pe piețele angro de energie:

41. autoritățile naționale de reglementare informează autoritatea financiară competentă din statul lor membru și agenția atunci când au motive întemeiate să suspecteze că, pe piețele angro de energie, se săvârșesc sau s-au săvârșit acte care constituie un abuz de piață în sensul Directivei 2003/6/CE și care influențează instrumentele financiare vizate de dispozițiile articolului 9 din directiva menționată;

42. agenția informează ESMA și autoritatea financiară competentă în cauză atunci când are motive întemeiate să suspecteze că, pe piețele angro de energie, se săvârșesc sau s-au săvârșit acte care constituie un abuz de piață în sensul Directivei 2003/6/CE și care influențează instrumentele financiare vizate de dispozițiile articolului 9 din directiva menționată;

43. autoritatea financiară competentă a unui stat membru informează ESMA și agenția atunci când are motive întemeiate să suspecteze că, pe piețele angro de energie dintr-un alt stat membru, se săvârșesc sau s-au săvârșit acte care încalcă dispozițiile articolelor 3 și 4.

(4) Pentru a-și exercita funcțiile în temeiul alineatului (1), atunci când suspectează că s-a comis o încălcare a dispozițiilor prezentului regulament, agenția are puterea:

44. de a solicita uneia sau mai multor autorități naționale de reglementare să furnizeze orice informație legată de presupusa încălcare;

45. de a solicita uneia sau mai multor autorități naționale de reglementare demararea unei anchete cu privire la presupusa încălcare și luarea măsurilor adecvate pentru a remedia orice astfel de încălcare;

46. atunci când consideră că presupusa încălcare are sau a avut impact transfrontalier, de a conveni un grup de anchetă format din reprezentanții autorităților naționale de reglementare vizate, în scopul de a stabili dacă au fost încălcate dispozițiile prezentului regulament și în ce stat membru s-a săvârșit respectiva încălcare. După caz, agenția poate solicita și participarea reprezentanților autorităților financiare competente sau ai altor autorități de resort ale unuia sau mai multor state membre la activitățile grupului de anchetă.

(5) Autoritățile naționale de reglementare trebuie să dea curs cererilor formulate de agenție în conformitate cu dispozițiile de la alineatul (4).

Autoritățile naționale de reglementare care primesc o cerere de informații în conformitate cu alineatul (4) litera (a) sau care primesc o cerere de demarare a unei anchete în cazul unei presupuse încălcări în conformitate cu alineatul (4) litera (b) trebuie să ia imediat măsurile necesare pentru a da curs respectivei cereri. În cazul în care nu este în măsură să prezinte de îndată informațiile solicitate, autoritatea națională de reglementare trebuie să notifice fără întârziere motivele agenției.

Autoritățile naționale de reglementare participă la activitățile unui grup de anchetă convenit în conformitate cu alineatul (4) litera (c), oferind tot sprijinul necesar. Grupul de anchetă face obiectul coordonării de către agenție.

(6) Articolul 15 alineatul (1) ultima teză din Regulamentul (CE) nr. 713/2009 nu se aplică agenției atunci când își îndeplinește sarcinile în temeiul prezentului regulament.

Articolul 12

Secretul profesional

(1) Informațiile confidențiale primite, schimbate sau transmise în temeiul prezentului regulament sunt supuse cerințelor secretului profesional prevăzute la alineatele (2), (3) și (4).

(2) Obligația de păstrare a secretului profesional se aplică:

47. persoanelor care lucrează sau au lucrat pentru agenție;

48. auditorilor și experților mandatați de agenție;

49. persoanelor care lucrează sau au lucrat pentru autoritățile naționale de reglementare;

50. auditorilor și experților mandatați de autoritățile naționale de reglementare care primesc informații confidențiale în conformitate cu dispozițiile prezentului regulament.

(3) Informațiile confidențiale primite de persoanele menționate la alineatul (2) în exercițiul funcțiunii nu pot fi divulgate niciunei alte persoane sau autorități decât într-o formă prescurtată sau agregată care să nu permită identificarea niciunui participant la piață sau a unei piețe, fără a aduce atingere cazurilor reglementate de dreptul penal sau altor dispoziții ale prezentului regulament ori ale legislației aplicabile a Uniunii.

(4) Fără a aduce atingere cazurilor reglementate de dreptul penal, agenția, autoritățile naționale de reglementare, autoritățile financiare competente, ESMA, organismele sau persoanele fizice sau juridice care primesc informații confidențiale în temeiul prezentului regulament le pot utiliza numai în executarea sarcinilor lor și a funcțiilor lor. Alte autorități, organisme, persoane fizice sau juridice pot utiliza aceste informații în scopul în care le-au fost furnizate sau în cadrul unor proceduri administrative sau judiciare specific legate de exercitarea funcțiilor lor. Atunci când agenția, autoritățile naționale de reglementare, autoritățile financiare competente, ESMA, organismele sau persoanele fizice sau juridice care comunică informațiile își dau acordul în acest sens, autoritatea care a primit informațiile respective le poate utiliza în alte scopuri.

Articolul 13

Sancțiuni

Statele membre stabilesc normele cu privire la sancțiunile aplicabile în cazul încălcării dispozițiilor prezentului regulament și iau toate măsurile necesare pentru a asigura punerea în aplicare a acestora. Sancțiunile prevăzute trebuie să fie eficiente, proporționale și cu efect de descurajare. Statele membre notifică Comisiei respectivele dispoziții până cel târziu la...[22] și o informează fără întârziere cu privire la orice modificare ulterioară care are un efect asupra acestora.

Articolul 14

Relații cu țările terțe

Fără a aduce atingere competențelor instituțiilor Uniunii, inclusiv Serviciului European de Acțiune Externă, agenția poate stabili contacte cu autoritățile de supraveghere din țări terțe. Aceasta poate încheia acorduri administrative cu organizațiile internaționale și cu administrațiile din țări terțe.

Articolul 15

Exercitarea competențelor delegate

(1) Competențele de a adopta actele delegate menționate la articolele 5 și 7 îi sunt conferite Comisiei pe o perioadă de timp nedeterminată.

(2) Imediat după ce adoptă un act delegat, Comisia îl notifică simultan Parlamentului European și Consiliului.

(3) Comisia este împuternicită să adopte acte delegate sub rezerva condițiilor prevăzute la articolele 16 și 17.

Articolul 16

Revocarea competențelor delegate

(1) Delegarea competențelor menționate la articolele 5 și 7 poate fi revocată în orice moment de către Parlamentul European sau de către Consiliu.

(2) Instituția care a inițiat o procedură internă pentru a decide dacă revocă delegarea competențelor informează cealaltă instituție și Comisia cu suficient timp înainte de adoptarea unei decizii finale, indicând competențele delegate care ar putea face obiectul unei revocări, precum și eventualele motive de revocare.

(3) Decizia de revocare pune capăt delegării competențelor specificate în decizia respectivă. Decizia produce efecte imediat sau începând cu o dată ulterioară, precizată în decizie, și nu aduce atingere valabilității actelor delegate care sunt deja în vigoare. Decizia se publică în Jurnalul Oficial al Uniunii Europene .

Articolul 17

Prezentarea de obiecții la actele delegate

(1) Parlamentul European și Consiliul pot prezenta obiecții cu privire la actul delegat în termen de două luni de la data notificării. La inițiativa Parlamentului European sau a Consiliului, acest termen se prelungește cu o lună.

(2) Dacă la expirarea termenului menționat nici Parlamentul European și nici Consiliul nu au prezentat obiecții cu privire la actul delegat, acesta se publică în Jurnalul Oficial al Uniunii Europene și intră în vigoare la data prevăzută în actul respectiv. Actul delegat poate fi publicat în Jurnalul Oficial al Uniunii Europene și poate intra în vigoare înainte de expirarea termenului menționat dacă atât Parlamentul European, cât și Consiliul au informat Comisia că nu intenționează să prezinte obiecții.

(3) În cazul în care Parlamentul European sau Consiliul prezintă obiecții la un act delegat, acesta nu intră în vigoare. Instituția care prezintă obiecții la actul delegat expune motivele care au stat la baza acestora.

Articolul 18

Intrarea în vigoare

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene .

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles, […]

Pentru Parlamentul European Pentru Consiliu,

Președintele Președintele […] […]

FIȘĂ FINANCIARĂ LEGISLATIVĂ PENTRU PROPUNERI

6. CADRUL PROPUNERII/INIȚIATIVEI

6.1. Denumirea propunerii/inițiativei

Regulamentul (CE) nr. xxx al Parlamentului European și al Consiliului privind integritatea și transparența pieței energiei

6.2. Domeniul (domeniile) politic(e) afectate în structura ABM/ABB[23]

Domeniul politic: Energie

Activitate: Piața internă a energiei

6.3. Tipul propunerii/inițiativei

( Propunerea/inițiativa se referă la o acțiune nouă

( Propunerea/inițiativa se referă la o acțiune nouă ca urmare a unui proiect-pilot/a unei acțiuni pregătitoare[24]

( Propunerea/inițiativa se referă la prelungirea unei acțiuni existente

( Propunerea/inițiativa se referă la o acțiune reorientată spre o acțiune nouă

6.4. Obiectivele

6.4.1. Obiectiv(e) strategic(e) multianual(e) al(e) Comisiei vizat(e) de propunere/inițiativă

Crearea unor piețe active, lichide și integrate ale energiei se încadrează în strategia Europa 2020 pentru o creștere inteligentă, durabilă și favorabilă incluziunii în Europa. Acest obiectiv presupune, printre altele, „piețe funcționale și conectate în mod adecvat, în cadrul cărora concurența și accesul consumatorilor să stimuleze creșterea și inovarea”[25]. Crearea unui cadru adecvat pentru integritatea și transparența piețelor europene de tranzacționare a energiei va încuraja integrarea dorită a piețelor și va sprijini obiectivele primordiale ale politicii europene.

6.4.2. Obiectiv(e) specific(e) și activitatea (activitățile) ABM/ABB în cauză

Se prevede ca ACER să detecteze și să prevină în mod eficient comportamentele abuzive de pe piețele angro de energie, care au un caracter transfrontalier și implicații asupra mai multor tipuri de mărfuri. Se estimează că aceste acțiuni vor descuraja tentativele de utilizare a unor practici care denaturează piața.

6.4.3. Rezultatul (rezultatele) și impactul preconizat(e)

A se preciza efectele pe care propunerea/inițiativa ar trebui să le aibă asupra beneficiarilor vizați/grupurilor vizate.

Monitorizarea periodică și în timp util a piețelor angro de energie, inclusiv a detaliilor tranzacțiilor angro și a exploatării activelor energetice (cifre de producție defalcate, întreruperi ale producției, date despre fluxuri, operațiuni de stocare etc.), va permite ACER să detecteze și să prevină în mod eficient abuzul de piață. Această monitorizare va conferi încredere participanților la piață și va spori încrederea generală în buna funcționare a piețelor. În plus, scăderea primelor de risc va avea ca rezultat diminuarea prețurilor la energie pentru toți consumatorii.

6.4.4. Indicatori de rezultat și de impact

A se preciza indicatorii care permit monitorizarea punerii în aplicare a propunerii/inițiativei.

- Numărul de tranzacții centralizate și monitorizate

- Numărul de abuzuri depistate

- Formarea, în timp, de diferențe între ofertele de cumpărare și cele de vânzare (ca indicator al primelor de risc de piață)

6.5. Motivele propunerii/inițiativei

6.5.1. Cerință(e) de îndeplinit pe termen scurt sau lung

Obiectivul „Regulamentului privind integritatea și transparența pieței energiei” (REMIT) este de a crea un cadru real și eficient, care să garanteze buna funcționare a piețelor europene de tranzacționare a energiei, astfel încât rezultatele acestora să nu fie denaturate de comportamente abuzive pe piață, ci să reflecte cu adevărat principiile fundamentale ale acesteia. Elementul central al acestui cadru este reprezentat de crearea unei funcții de monitorizare a pieței la nivel european. Această funcție va fi exercitată de nou înființata Agenție pentru Cooperarea Autorităților de Reglementare din Domeniul Energiei[26] (ACER).

Pentru a-și îndeplini obiectivele, ACER va avea nevoie să înființeze o unitate specializată, formată din specialiști cu o experiență profundă în privința piețelor de tranzacționare a energiei și a piețelor financiare. Agenția va trebui de asemenea să utilizeze o infrastructură IT capabilă să prelucreze un volum mare de date și programe software specializate pentru analiza automată a datelor.

6.5.2. Valoarea adăugată a implicării UE

Monitorizarea periodică a tranzacțiilor angro și informațiile fundamentale despre piață sunt indispensabile pentru integritatea și transparența în reglementare a piețelor de tranzacționare a energiei.

Piețele de tranzacționare a energiei electrice și a gazelor sunt puternic interconectate și de aceea orice manipulare a unei piețe are impact asupra celeilalte. Având în vedere că aceste mărfuri și instrumentele derivate aferente sunt adeseori tranzacționate în paralel în diferite state membre prin diverse canale de tranzacționare, orice manipulare care presupune o combinație de tranzacții cu mărfuri și/sau de platforme poate fi detectată eficient numai dacă monitorizarea se face în mod centralizat. Evaluarea impactului prezentei inițiative a indicat că piața nu va asigura o funcție centrală de monitorizare, aceasta putând fi organizată cel mai bine la nivel european, în cadrul unei agenții cu profil energetic. Investirea ACESR cu funcția de monitorizare a pieței ar permite utilizarea cunoștințelor valoroase în domeniul energetic de care dispune personalul său și ar face posibilă funcționarea cu cele mai mici costuri posibile, împărțind o parte din cheltuielile curente ale ACER care au fost deja bugetate.

6.5.3. Învățăminte desprinse din experiențele anterioare similare

Nu există experiențe similare

6.5.4. Coerența și posibila sinergie cu alte instrumente relevante

Normele prin care se interzice comportamentul abuziv pe piață sunt consecvente cu normele comparabile din reglementările financiare aplicabile, și anume Directiva privind abuzul de piață. În plus, propunerea va introduce o veritabilă funcție de monitorizare la nivel european a tranzacțiilor cu energie angro.

6.6. Durata acțiunii și a implicației financiar a acesteia

( Propunere/inițiativă cu durată nelimitată

Implicațiile financiare ale inițiativei pentru anii 2012 și 2013 se adaugă la fondurile prevăzute deja în actuala programare financiară multianuală.

6.7. Modalitatea (modalitățile) de gestionare prevăzută(e)[27]

Resursele vor fi gestionate de Agenția pentru Cooperarea Autorităților de Reglementare din Domeniul Energiei

7. MĂSURI DE GESTIONARE

7.1. Dispoziții în materie de monitorizare și raportare

A se preciza frecvența și condițiile.

ACER va prezenta periodic Comisiei rapoarte cu privire la activitățile desfășurate în domeniul monitorizării tranzacțiilor angro și la abuzurile de piață identificate, precum și la rezultatele anchetelor desfășurate de autoritățile de control.

7.2. Sistemul de gestionare și control

7.2.1. Riscul (riscurile) identificat(e)

Riscul de prelucrare necorespunzătoare a datelor.

7.2.2. Metoda (metodele) de control prevăzută(e)

Propunerea legislativă cuprinde o serie de măsuri cu privire la protecția datelor și răspunderea operațională. Regulamentul de funcționare al ACER prevede mai multe măsuri de control. A se vedea și articolul 34 din Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei.

7.3. Măsurile de prevenire a fraudelor și a neregulilor

A se preciza măsurile de prevenire și de protecție existente sau preconizate.

Controlul gestiunii fondurilor încredințate agenției revine Curții de Conturi (articolul 21), Parlamentului European (articolul 21) și Oficiului European de Luptă Antifraudă (articolul 23).

8. IMPLICAȚIA FINANCIARĂ ESTIMATĂ A PROPUNERII/INIȚIATIVEI

8.1. Rubrica (rubricile) din cadrul financiar multianual și linia (liniile) bugetară(e) de cheltuieli afectate

- Linii bugetare de cheltuieli existente

În ordinea rubricilor din cadrul financiar multianual și a liniilor bugetare.

Rubrica din cadrul financiar multianual | Linia bugetară | Tipul cheltuielilor | Contribuție |

Număr [Descriere………………………...……….] | CD/CND ([28]) | țări AELS[29] | țări candidate[30] | țări terțe | în sensul articolului 18 alineatul (1) litera (aa) din Regulamentul financiar |

1 A | 32.04.10. – Agenția pentru Cooperarea Autorităților de Reglementare din Domeniul Energiei | CD | DA | NU | NU | DA |

8.2. Impactul estimat asupra cheltuielilor

8.2.1. Sinteza impactului estimat asupra cheltuielilor

milioane EUR (cu 3 zecimale)

Rubrica din cadrul financiar multianual: | Numărul | [Rubrica …1 A …………...……………………………………………………………….] |

Primul semestru 2012 | 0 | 0 |

Al doilea semestru 2012 | +5 | 3 | 2 |

Primul semestru 2013 | +5 | 6 | 4 |

Al doilea semestru 2013 | +5 | 9 | 6 |

- Pentru acest calcul, s-a plecat de la ipoteza că necesarul de resurse umane suplimentare va fi acoperit în proporție de 60% de agenți temporari (127 000 EUR p.a) și în proporție de 40% de experți naționali (74 000 EUR p.a). Aceste cifre reflectă o combinație care valorifică cunoștințele existente despre piața energiei de care dispun autoritățile naționale de reglementare și cunoștințele specializate ale experților în ceea ce privește tranzacționarea mărfurilor/instrumentelor derivate angro. Este puțin probabil ca astfel de experți să se regăsească în cadrul ANR-urilor, drept care aceștia vor trebui recrutați ca agenți temporari.

Anul 2012 | Anul 2013 | … a se introduce numărul de ani necesar pentru a reflecta durata impactului (cf. punctul 1.6) |

( Posturi din schema de personal (funcționari și agenți temporari) |

Agenți temporari la ACER | 0,191 | 0,952 |

( Personal extern (în echivalent normă întreagă: ENI)[31] |

END atașați ACER | 0,074 | 0,370 |

TOTAL | 0,265 | 1,323 |

Agenția va solicita personal suplimentar în cadrul procedurii de stabilire a proiectului de buget din anul în cauză prin planul multianual privind politica de personal și fișa financiară bugetară.

8.2.3. Compatibilitatea cu cadrul financiar multianual actual

- (Propunerea/inițiativa este compatibilă cu cadrul financiar multianual actual.

8.2.4. Participarea terților la finanțare

- Propunerea/inițiativa nu prevede cofinanțare din partea terților

- Propunerea/inițiativa prevede cofinanțare, estimată în cele ce urmează:

Credite în milioane EUR (cu 3 zecimale)

Anul N | Anul N+1 | Anul N+2 | Anul N+3 | … a se introduce numărul de ani necesar pentru a reflecta durata impactului (cf. punctul 1.6) | Total |

Precizați organismul care cofinanțează | | | | | | | | | |TOTALUL creditelor cofinanțate | | | | | | | | | |

8.3. Implicația estimată asupra veniturilor

- (Propunerea/inițiativa nu are nicio implicație financiară asupra veniturilor.

[1] Recomandările CESR și ERGEG adresate Comisiei Europene în contextul celui de-al treilea pachet legislativ în domeniul energiei, trei documente separate (Ref: CESR/08-527, CESR/08-998, CESR/08-739) prezentate Comisiei în perioada octombrie 2008-ianuarie 2009.

[2] http://ec.europa.eu/energy/gas_electricity/forum_electricity_florence_en.htm

[3] http://ec.europa.eu/energy/gas_electricity/consultations/2010_07_23_energy_markets_en.htm

[4] http://ec.europa.eu/governance/impact/index_en.htm

[5] Acest lucru se explică prin corelația puternică dintre prețurile din țări învecinate, de exemplu corelația dintre prețurile pentru ziua următoare la energie electrică din Țările de Jos și din Germania a crescut de la 0,57 (2004) și 0,67 (2005) la 0,85 și 0,91 în 2008 și, respectiv, 2009. Acest lucru este prezentat mai în detaliu în raportul de evaluare a impactului.

[6] Prezentarea „Target Model for Interregional Congestion Management” de la Forumul de la Florența, 10 decembrie 2009, http://ec.europa.eu/energy/gas_electricity/forum_electricity_florence_en.htm.

[7] Anchetă privind funcționarea piețelor gazelor și energiei electrice din 2005, în temeiul articolului 17 din Regulamentul (CE) nr. 1/2003 - http://ec.europa.eu/competition/sectors/energy/inquiry/index.html#final - și Decizia Comisiei din 28.11.2008 cu privire la cauzele COMP/39.388 – Piața angro de energie electrică din Germania și COMP/39.389 – Piața de echilibrare din Germania.

[8] Autoritatea franceză de reglementare în domeniul energiei (CRE) are puteri ample de supraveghere a piețelor angro (inclusiv tranzacțiile spot și tranzacțiile cu instrumente derivate extrabursiere) și a început să solicite date de tranzacționare cu privire la piețele din Franța de la operatorii din întreaga Europă. Autoritatea germană Monopolkommission a cerut înființarea, în Germania, a unui observator independent al pieței, care să aibă acces la tranzacțiile bursiere și extrabursiere pentru livrările în Germania. În martie 2009, Ofgem, autoritatea britanică de reglementare în domeniul energiei, a elaborat un document pe tema prevenirii abuzului de piață.

[9] Agenția a fost înființată în temeiul Regulamentului (CE) nr. 713/2009 al Parlamentului European și al Consiliului de instituire a Agenției pentru Cooperarea Autorităților de Reglementare din Domeniul Energiei, al cărui temei juridic a fost, la acea vreme, articolul 95 din tratat. Agenția contribuie la realizarea obiectivelor enunțate la articolul 194 din tratat. Dacă ar fi fost în vigoare atunci când s-a adoptat Regulamentul (CE) nr. 713/2009, acest articol ar fi furnizat temeiul juridic pentru înființarea agenției.

[10] JO C , , p..

[11] JO C , , p..

[12] JO C , , p..

[13] JO L 211, 14.8.2009, p. 15.

[14] JO L 211, 14.8.2009, p. 36.

[15] JO L 211, 14.8.2009, p. 1.

[16] JO L 145, 30.4.2004, p. 0001 - 0044.

[17] JO L 96, 12.4.2003, p. 16.

[18] JO L 211, 14.8.2009, p. 55.

[19] JO L 211, 14.8.2009, p. 94.

[20] JO L 145, 30.4.2004, p. 1.

[21] JO L 8, 12.1.2001, p. 1.

[22] JO a se introduce data - un an de la adoptarea prezentului regulament.

[23] ABM: gestionare pe activități – ABB: stabilirea bugetului pe activități.

[24] Menționate la articolul 49 alineatul (6) litera (a) sau (b) din Regulamentul financiar.

[25] COM(2010) 2020, 3.3.2010: „Europa 2020 – O strategie europeană pentru o creștere inteligentă, durabilă și favorabilă incluziunii”, p. 19.

[26] Regulamentul (CE) nr. 713/2009 al Parlamentului European și al Consiliului din 13 iulie 2009 de instituire a Agenției pentru Cooperarea Autorităților de Reglementare din Domeniul Energiei, JO volumul 52, 14 august 2009.

[27] Explicațiile privind modalitățile de gestionare, precum și trimiterile la Regulamentul financiar sunt disponibile pe site-ul BudgWeb: http://www.cc.cec/budg/man/budgmanag/budgmanag_en.html

[28] CD = credite diferențiate / CND = credite nediferențiate.

[29] AELS: Asociația Europeană a Liberului Schimb.

[30] Țările candidate și, după caz, țările potențial candidate din Balcanii Occidentali.

[31] AC= agent contractual; INT = personal interimar; JED = expert tânăr în delegații; AL= agent local; END = expert național detașat.